Кирэ и япэ лэжьыгъэ
«Восток» кинотеатрым иджыблагъэ щагъэлъэгъуащ абхъаз тхакIуэ Искандер Фазиль и «Софичка» повестым къытращIыкIа фильмыр. Ар игъэуващ кинорежиссёр цIэрыIуэ Сокуров Александр и гъэсэн Коваленкэ Кирэ.
Сэралъп Мадинэ Пшыхьым зрагъэхьэлIащ щэнхабзэм, егъэджэныгъэм я лэжьакIуэхэм, киногъуазджэр фIыуэ зылъагъухэм.
Лэжьыгъэр зэгъусэу трахащ Сокуров Александр дебют киномкIэ и «Пример интонации» фондымрэ «Ленфильм» киностудиемрэ. Фильмыр Налшык щагъэлъэгъуэнымкIэ дэIэпыкъуэгъу хъуащ художник-модельер Сэралъп Мади-нэ и Арт-центрыр, «Восток» кинотеатрыр, «Сады Эльбруса» IуэхущIапIэр.
Коваленкэ Кирэ зэрыжиIамкIэ, Абхъазым и тхыдэр, и хабзэхэр, и лъэпкъ фащэхэр зыхуэдам теухуа къэхутэныгъэ лэжьыгъэхэр иригъэкIуэкIыу илъэситIкIэ зэлэжьа фильмыр зы мазэм къриубыдэу абхъаз щIыналъэм и къуажэ- хэм щытрахащ. «Софич-ка» лъэпкъ фильмыр Кавказым, къэралым я ки- ногъуазджэм и хэлъхьэныгъэфI хъуащ. Ар зэрекIуэкIыр абхъазыбзэщ, субтитрхэр урысыбзэщ. Къыхэгъэщыпхъэщ, фильмыр тхакIуэ телъыджэм и тхыгъэм тету утыку къызэрырамыхьар, атIэ режиссёрым и Iуэху еплъыкIэр, и дуней лъагъукIэр къызэригъэлъэгъуар. Тхыдэр, Хэку зауэшхуэ зэманым абхъазхэм я псэукIар, я гъащIэр, я Iуэху зэIумыбзхэр, къадекIуэкI хабзэхэр, лъагъуныгъэр лъабжьэ зыхуэхъуа фильмыр куэдым ягу ирихьащ. Абы щыджэгуащ актёрхэу Ардзинбэ Вячеслав, Джинджолие Нури, Чкадуа Ричард, журналист ныбжьыщIэ Къахьырпхъа Анжеликэ, къызэрыгуэкI цIыхухэр.
Куэд къызэщIэзыубыдэ «Софичка» фильмым гупсысэ кууи щIэлъщ. Абы и лIыхъужь нэхъыщхьэ Софичкэ и гъащIэр тыншу къемыкIуэкIами (и щхьэгъусэр пасэу яукIащ, Хэку зауэшхуэр и нэгу щIэкIащ, Абхъазым ирагъэIэпхъукIри Сыбырым яшащ) и гур фIэкIуэдкъым, цIыхубз пэжу, гуапэу, гу къабзэу, псэ хьэлэлу къонэж.
Алътуд Юрий Коваленкэ Кирэ Гъэлъэгъуэныгъэм ирагъэблэгъащ КъБКъУ-м и ректор Алътуд Юрий, а университетым и президент Къарэмырзэ Барэсбий, Сэралъп Мадинэ, нэгъуэщIхэри. Абыхэм я гуапэу къыхагъэщащ Сокуров Александр и гъэсэнхэм щIэныгъэфI зэраритар, режиссёр ныбжьыщIэм и япэ лэжьыгъэр къызэрехъулIар. Ахэр Коваленкэ Кирэ ехъуэхъуащ дяпэкIи апхуэдэ Iуэху купщIафIэхэр утыку кърихьэну, киногъуазджэм хэлъхьэныгъэфIхэр хуищIыну.
Фильмыр зи Iэдакъэ къыщIэкIа режиссёрым фIы-щIэ яхуищIащ премьерэм зыкърезыгъэхьэлIахэмрэ и лэжьыгъэм псалъэ гуапэхэр къыхужызыIахэмрэ.
Налшык и мызакъуэу, «Софичка» фильмыр щIэупщIэшхуэ иIэу щагъэлъэгъуащ Сыхъум къалэм, Таллин щекIуэкIа «Тёмные ночи» кинофестивалым. Ди жагъуэ зэрыхъунщи, повестыр зи Iэдакъэ къыщIэкIа тхакIуэ цIэрыIуэ Искандер Фазиль гъэмахуэм дунейм ехыжащ, и тхыгъэм къытращIыкIам еплъыну хунэмысу.
ТЕКIУЖЬ Заретэ.
